Orosz bokszoló ellen melegít Csonttörő | Sport - labdarúgás, kézilabda, kosárlabda | Győr-Moson-Sopron - kisalfold.hu
Sport - labdarúgás, kézilabda, kosárlabda > Orosz bokszoló ellen melegít Csonttörő
Orosz bokszoló ellen melegít Csonttörő
A Felix-Promotion és a TV2 április 22-i, paksi bokszgáláján Nagy "Csonttörő" János egy orosz bokszoló ellen melegít a négy héttel későbbi Los angelesi WBO világbajnoki összecsapásra.
A menedzsment a korábbi orosz-bajnok Evgeny Strausov személyében találta meg azt az ideális ellenfelet, akivel Csonttörő leginkább ráhangolódhat a május 20-i, Jorge Rodrigo Barrios elleni WBO világbajnoki csatára. A 30 éves bokszoló rekordja 13 győzelem és 5 vereség, de ami még fontosabb, hogy Strausov még sohasem szenvedett idő előtti vereséget, így mindenképp megfelelő választás abból a szempontból, hogy a szeptember óta "pihenő" Nagy János a paksi mérkőzésen lerázza magáról a "ringrozsdát". A találkozót 8 menetre tervezik, és a TV2 Ring élőben közvetíti.
Nemrég osztották ki a Kamera Hungária díjait, melynek egyik díjazottja a TV2 Ring kommentátora, Gundel Takács Gábor, aki a legkedveltebb televíziós személyiség lett a közönségszavazatok alapján. Csonttörő mindenképp gratulálni szeretne a mérkőzései egyik szakkommentátorának és ha "Áll az alku", akkor szívesen találkozna vele ismét április 22-én Pakson - mondta Nagy János.
A paksi gálán világbajnoki címét védi Dr. Csábi Bettina, aki ismét Nadia Hockmi ellen bokszol. A két fiatal felixes pehelysúlyú reménység, Nagy Zsolt és Mészáros András egymás ellen bokszol a WBO kisvilágbajnoki övéért, illetve Bognár László IBC világbajnoki összecsapással zárja profi pályafutását. Ringbe lép még Kovács "Vipera" Attila is.